CELEX: 32008D0088
Language: mt
Date: 2008-01-28 00:00:00
Title: 2008/88/KE: Deċiżjoni tal-Kummissjoni tat- 28 ta’ Jannar 2008 li temenda d-Deċiżjoni 2005/59/KE dwar żoni fejn il-pjanijiet għall-eradikazzjoni tad-deni klassiku tal-ħnieżer fil-ħanżir salvaġġ u t-tilqim ta’ emerġenza għall-ħanżir salvaġġ kontra d-deni klassiku għandhom jiġu implimentati fis-Slovakkja (notifikata taħt id-dokument numru C(2008) 319)

1.2.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 28/34
            
         DEĊIŻJONI TAL-KUMMISSJONI
   tat-28 ta’ Jannar 2008
   li temenda d-Deċiżjoni 2005/59/KE dwar żoni fejn il-pjanijiet għall-eradikazzjoni tad-deni klassiku tal-ħnieżer fil-ħanżir salvaġġ u t-tilqim ta’ emerġenza għall-ħanżir salvaġġ kontra d-deni klassiku għandhom jiġu implimentati fis-Slovakkja
   (notifikata taħt id-dokument numru C(2008) 319)
   (It-test bis-Slovakk biss huwa awtentiku)
   (2008/88/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 2001/89/KE tat-23 ta’ Ottubru 2001 dwar il-miżuri tal-Komunità għall-kontroll tal-marda tad-deni klassiku tal-ħnieżer (1), u b’mod partikolari l-Artikolu 16(1) u l-Artikolu 20(2) tagħha,
   Billi:
   
               (1)
            
            
               Id-Deċiżjoni tal-Kummissjoni 2005/59/KE tas-26 ta’ Jannar 2005 li tapprova l-pjanijiet għall-eradikazzjoni tad-deni klassiku tal-ħnieżer fil-ħanżir salvaġġ u t-tilqim ta’ emerġenza għal dawn il-ħnieżer fis-Slovakkja (2) ġiet adottata bħala waħda minn għadd ta’ miżuri fil-ġlieda kontra d-deni klassiku tal-ħnieżer.
            
         
               (2)
            
            
               Is-Slovakkja issa għarrfet lill-Kummissjoni li d-deni klassiku tal-ħnieżer fil-ħanżir salvaġġ inqered b’suċċess fit-territorji tad-Distretti ta’ l-Amministrazzjonijiet Veterinarji u Alimentari ta’ Trenčín (li jinkludi d-distretti ta’ Trenčín u ta’ Bánovce nad Bebravou), ta’ Prievidza (li tinkludi d-distretti ta’ Prievidza u ta’ Partizánske) u ta’ Púchov (li jinkludi biss id-distrett ta’ Ilava). Skond dan, il-pjanijiet approvati għall-eradikazzjoni tad-deni klassiku tal-ħnieżer fil-ħanżir salvaġġ u t-tilqim ta’ emerġenza għal dawn il-ħnieżer kontra din il-marda ma għandhomx japplikaw aktar f’dawk iż-żoni.
            
         
               (3)
            
            
               Is-Slovakkja għarrfet ukoll lill-Kummissjoni dwar l-evoluzzjoni ta’ dan l-aħħar tad-deni klassiku tal-ħnieżer fil-ħanżir salvaġġ u l-preżenza ta’ din il-marda fid-distretti ta’ Nové Zámky. Fid-dawl tat-tagħrif epidemjoloġiku disponibbli, jeħtieġ li l-miżuri tal-pjan għall-qerda tad-deni klassiku tal-ħnieżer fil-ħanżir salvaġġ jiġu estiżi biex jinkludu parti mid-distretti ta’ Nové Zámky, Komárno u Levice.
            
         
               (4)
            
            
               Għal raġunijiet ta’ trasparenza fil-leġiżlazzjoni Komunitarja, iż-żoni koperti mill-pjanijiet kif stipulat fl-Anness tad-Deċiżjoni 2005/59/KE, għandhom jinbidlu bit-test fl-Anness ta’ din id-Deċiżjoni.
            
         
               (5)
            
            
               Għalhekk, id-Deċiżjoni 2005/59/KE għandha tiġi emendata skond dan.
            
         
               (6)
            
            
               Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   L-Anness tad-Deċiżjoni 2005/59/KE jinbidel bit-test fl-Anness ta’ din id-Deċiżjoni.
   Artikolu 2
   Din id-Deċiżjoni hija indirizzata lir-Repubblika tas-Slovakkja.
   
      Magħmula fi Brussell, 28 ta’ Jannar 2008.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 316, 1.12.2001, p. 5. Id-Direttiva kif emendata l-aħħar bid-Deċiżjoni tal-Kummissjoni 2007/729/KE (ĠU L 294, 13.11.2007, p. 26).
   
      (2)  ĠU L 24, 27.1.2005, p. 46. Id-Deċiżjoni kif emendata l-aħħar bid-Deċiżjoni 2006/20/KE (ĠU L 15, 20.1.2006, p. 48).
   
      ANNESS
      
         
            “ANNESS
            1.   Żoni fejn il-pjan għall-eradikazzjoni tad-deni klassiku tal-ħnieżer fil-ħanżir salvaġġ għandu jiġi implimentat:
            It-territorju ta’ l-Amministrazzjonijiet Distrettwali Veterinarji u Alimentari (ADVA) ta’ Žiar nad Hronom (li jinkludi d-distretti ta’ Žiar nad Hronom, Žarnovica u Banská Štiavnica), Zvolen (li jinkludi d-distretti ta’ Zvolen, Krupina u Detva), Lučenec (li jinkludi d-distretti ta’ Lučenec u Poltár), Veľký Krtíš (li jinkludi d-distrett ta’ Veľký Krtíš), Komárno (li jinkludi t-territorju li jinsab fil-lvant ta’ l-awtostrada 64, fit-tramuntana tal-fruntiera ma’ l-Ungerija u fil-punent tad-distrett ta’ Nové Zámky), Nové Zámky (li jinkludi t-territorju li jinsab fil-lvant tad-distrett ta’ Komárno u fil-lvant ta’ l-awtostrada 64, fin-nofsinhar ta’ l-awtostrada 75 u fit-tramuntana tal-fruntiera ma’ l-Ungerija) u Levice (li jinkludi t-territorju li jinsab fil-lvant tad-distrett Nové Zámky u fil-lvant ta’ l-awtostrada 66 (E77), fin-nofsinhar ta’ l-awtostrada 75, fit-tramuntana tal-fruntiera ma’ l-Ungerija u fil-punent tad-distrett ta’ Veľký Krtíš).
            2.   Żoni fejn il-pjan għat-tilqim ta’ emerġenza kontra d-deni klassiku tal-ħnieżer fil-ħanżir salvaġġ għandu jiġi implimentat:
            It-territorju ta’ l-Amministrazzjonijiet Distrettwali Veterinarji u Alimentari (ADVA) ta’ Žiar nad Hronom (li jinkludi d-distretti ta’ Žiar nad Hronom, Žarnovica u Banská Štiavnica), Zvolen (li jinkludi d-distretti ta’ Zvolen, Detva u Krupina), Lučenec (li jinkludi d-distretti ta’ Lučenec u Poltár), u Veľký Krtíš (li jinkludi d-distrett ta’ Veľký Krtíš).”